EESTI ADVOKATUURI JUHATUS

ISTUNGI PROTOKOLL

21. jaanuar 2020. a nr 2

Tallinn

Advokaadi teavitamiskohustusest maksualases teabevahetuses

Vandeadvokaat D pöördus juhatuse poole sooviga saada seisukoht, kas advokaat on teabeandjaks maksualase teabevahetuse seaduse (MTVS) § 2010 mõttes. Advokaat viitab seaduse redaktsioonile, mis jõustus 01.01.2020. MTVS § 2010 lg 1 sätestab, et teabeandja on aruandekohustusega skeemi väljatöötamise, turustamise, kättesaadavaks tegemise või selle rakendamise korraldamise või juhtimise teenust osutanud või selle teenuse osutamisel abi või nõu andnud isik. Sama paragrahvi lg 2 kohaselt teabeandjaks ei ole isik, kelle puhul saab eeldada, et ta ei teadnud ega pidanud teadma, et osutatud teenus või teenuse osutamisel antud abi või nõu oli seotud aruandekohustusega skeemiga. 3. lõikes on loetletud tingimused, millistele peab vastama aruandekohustuslik teabeandja. MTVS § 2010 lg 3 p 4 sätestab et aruandekohustuslik on teabeandja, kes on sellise Eesti kutseühenduse liige, mis ühendab õigus- või maksunõustamisteenust osutavaid isikuid.

MTVS § 209 sätestab, et aruandekohustusega skeem on teabevahetusega hõlmatud skeem, mis puudutab ka teist liikmesriiki või kolmandat riiki ja mille puhul esineb vähemalt üks käesoleva seaduse § 208 lõike 5 alusel antavas valdkonna eest vastutava ministri määruses nimetatud kriteerium. Seega tuleb teavet esitada vaid skeemide kohta, mille kirjelduses kajastub piiriülene aspekt ning mis samal ajal vastab vähemalt ühele ministri määrusega kehtestatud skeemi kirjeldusele. Ministri määrusega kehtestatakse ammendav loetelu selliste skeemide kirjeldustest, mille kohta piiriülese tunnuse kaasnemisel on kohustus teave esitada.

MTVS eelnõu seletuskirja kohaselt võib aruandekohustusega skeemide alases teabevahetuses teabeandjaks olla iga isik, kes on osutanud maksukohustuslasele skeemiga seotud teenuseid. Skeemiga seotud teenustena on nimetatud skeemi väljatöötamist, turustamist, kättesaadavaks tegemist, skeemi rakendamise korraldamist ja selle juhtimist, samuti nende teenuste osutamisel abi ja nõu andmist. Skeemi rakendamise korraldamine ja selle juhtimine võib hõlmata igasugust tehnilist abi skeemi ellu rakendamiseks. Direktiivi läbirääkimistel peeti oluliseks, et kohustatud isikute ringi moodustaksid eelkõige isikud, kes oma ettevõtluse raames pakuvad maksu(õiguse)alast nõu. Nendeks on eelkõige maksukonsultatsiooni teenust osutavad isikud, sh advokaadid, aga ka raamatupidamise või ühingute asutamise teenust osutavad isikud ja finantsinvesteeringute alast nõu andvad isikud.

Eelnevast nähtuvalt on advokaat teabeandjaks MTVS § 2010 tähenduses. MTVS § 2014 näeb siiski ette, et kui kohustuse täitmine tähendaks seadusest tuleneva kutsesaladuse hoidmise kohustuse rikkumist, on teabeandjal õigus jätta kohustused täitmata. Advokaatide puhul on kutsesaladusega hõlmatud juba advokaadi poole pöördumise fakt iseenesest (AdvS § 45 lg 1). MTVS eelnõu seletuskirja kohaselt, kui advokaat ei saa aruandekohustust täita kutsesaladuse piirangu tõttu, läheb aruandekohustus esmajärjekorras kutsesaladusega hõlmamata isikutele, kes aitasid skeemi väljatöötamisel või olid kaasatud sellega seotud teenuste osutumisel. Sellisel juhul on advokaadil kohustus neid isikuid neile üle läinud kohustustest teavitada. Juhul, kui teisi isikuid kaasatud ei olnud, tuleb advokaadil kliendile teada anda, et kliendil tuleb skeemi kohta teave ise maksuhaldurile esitada. Küll aga sätestab AdvS § 45 lg 2, et klient võib vabastada advokaadi kutsesaladuse hoidmise kohustusest oma kirjaliku nõusolekuga.

Juhatus

O T S U S T A S:

Teha juhatuse seisukoht advokaadile teatavaks.